KIRJALLINEN KYSYMYS E-2359/02 esittäjä(t): Charles Tannock (PPE-DE) neuvostolle. Komission kieltäytyminen valituksen tekemisestä WTO:lle Etelä-Korean telakkateollisuuden tuista, jos neuvosto ei ensin hyväksy sen ehdotusta tasoitustuista.



Virallinen lehti nro 137 E , 12/06/2003 s. 0078 - 0078



KIRJALLINEN KYSYMYS E-2359/02 esittäjä(t): Charles Tannock (PPE-DE) neuvostolle (2. elokuuta 2002) Aihe: Komission kieltäytyminen valituksen tekemisestä WTO:lle Etelä-Korean telakkateollisuuden tuista, jos neuvosto ei ensin hyväksy sen ehdotusta tasoitustuista Komissio on kaksoisstrategiansa mukaisesti ilmoittanut tekevänsä WTO:lle valituksen Etelä-Koreasta vain, jos neuvosto ensin hyväksyy komission ehdottaman väliaikaisen puolustusmekanismin, joka valtuuttaa myöntämään tasoitustukia laivanrakentajille ainakin joissakin EU:n jäsenvaltioissa. Asiaa koskevaa valitusta ei ole tähän mennessä tehty, vaikka komissio aloitti valmistelut asian viemiseksi WTO:n käsiteltäväksi jo yli vuosi sitten. Onko neuvosto tyytyväinen tällaiseen komission vallankäyttöön? Onko olemassa mitään mekanismia, jolla neuvosto voisi vaatia komissiota viemään asian WTO:n käsiteltäväksi ilman tällaisia ennakkoehtoja? Haluaako neuvosto, että Etelä-Korean toiminta laivanrakennusteollisuuden tai minkä tahansa muun merkittävän teollisuudenalan tukemisessa viedään WTO:n käsiteltäväksi, ja katsooko se, että nykyinen umpikuja on osoitus yhteisön menetelmän epäonnistumisesta? Vastaus (6. helmikuuta 2003) Neuvosto on moneen otteeseen ilmaissut vakavan huolensa laivanrakennusteollisuuden vaikeasta tilanteesta, joka johtuu pääasiassa alalle ominaisesta ylikapasiteetista ja korealaisten telakoiden hyvän kauppatavan vastaisista käytännöistä. Ne myyvät tuotteensa todellisia tuotantokustannuksia halvemmalla. Toukokuussa 2001 pidetyssä istunnossaan neuvosto pani merkille komission aikomuksen ehdottaa yhteisön laivanrakennusteollisuudelle väliaikaista tukimekanismia ja aloittaa riitojen ratkaisumenettely WTO:ssa. Sen jälkeen neuvosto lopulta hyväksyi 27. kesäkuuta 2002 määräenemmistöllä Tanskan, Alankomaiden, Suomen, Ruotsin ja Yhdistyneen kuningaskunnan äänestäessä vastaan asetuksen, jolla perustettiin yhteisön laivanrakennusteollisuudelle väliaikainen puolustusmekanismi Korean tasavallan hyvän kauppatavan vastaisten käytäntöjen torjumiseksi alan maailmanmarkkinoilla. Asetusta sovelletaan, kunnes Koreaa vastaan aloitettu riitojen ratkaisumenettely WTO:ssa on saatettu päätökseen, ja sen voimassaolo lakkaa 31. maaliskuuta 2004. Samassa yhteydessä sovittiin myös 30. syyskuuta 2002 asti kestävän määräajan asettamisesta, jotta voitaisiin vielä kerran yrittää neuvotella Korean tasavallan kanssa ennen riitojen ratkaisumenettelyn aloittamista. Komissiota pyydettiin laatimaan neuvostolle asiasta raportti sen 30. syyskuuta 2002 pidettävää istuntoa varten osapuolten viimeisten neuvottelujen perusteella, jotka oli määrä pitää 24. ja 25. syyskuuta 2002. Tässä istunnossa neuvosto pani komission esityksen pohjalta merkille komission ja Korean viranomaisten välisten neuvottelujen epäonnistumisen ja asiassa seuraavaksi toteutettavat toimenpiteet. Neuvosto toteaa kysyjälle, että neuvoston asetuksen (EY) N:o 3286/94 säännösten nojalla 8. lokakuuta 2002 tehty komission päätös Korean kauppa-alusten kaupassa harjoittamista kauppakäytännöistä julkaistiin EYVL:ssä(1). (1) EYVL L 281, 19.10.2002, s. 15.